  Виталий Пронин Кенешонын кылем арлы йылпумъянъёс лэсьтӥзы но туэлы быдэстоно ужъёс сярысь вераськизы.Кенешонын кылем арлы йылпумъянъёс лэсьтӥзы но туэлы быдэстоно ужъёс сярысь вераськизы. Бадӟым доклад лэсьтӥз культурая но туризмъя министр Владимир Соловьёв. Со пусйиз: ортчем ар узыр но тунсыко вал пӧртэм юбилейёсын. Соослы сӥзьыса, Удмуртиысь театръёс 28 выль спектакль дасязы но 13-зэ выльдыса пуктӥзы. Искусстволы республика бадӟым саклык висъя, арлы быдэ театръёслы 5 миллион манет субсидия сётӥське.- Гастрольёслэн лыдзы будӥз. 2015-тӥ арын «Италмас» ансамбль Венгрие потаз, симфонической оркестр но «Танок» Италие вуылӥзы, трос гастрольёс вал Удмуртиын. Арлы быдэ республикаямы уно фестивальёс но конкурсъёс ортчыло. Калык яратӥз но мыло-кыдо пыриське ни Брангурт фестивале, озьы ик Дэри ёросын ортчылӥсь «Инбаме укно», Сарапул ёросысь «Ӝужыт ярдур» но Шаркан ёросысь «Быг-быг» фестивальёсы. 2015-тӥ арын Алнаш ёросын нырысьсэ ортчиз крезьгурчилы Николай Постниковлы сӥзем кырӟанъя ёрос фестиваль, - шуиз Владимир Михайлович.Министр вераськиз туризмез азинтон сярысь но. Та удысъя шаерамы 26 туроператоръёс, 150 пала турфирмаос но 5 калык огазеяськонъёс ужало. Улонэ пыӵало туризмез азинтонъя 1 улосвыл но 16 муниципал программаос. Кылем арын шаерысьтымы музейёсы но шутэтскон интыосы 100 сюрслэсь ятыр адямиос вуылӥзы. Та удысэз паськытатон но туристъёслы Удмуртиез тунсыкогес карон вылысь улонэ пыӵа одӥгез бадӟымез проект - «Кам ярдур» кластер. Али республикаямы туризмъя 40 проект ужа, со пќлысь 21-ез - ёросъёсын. Кылем арын гинэ Удмуртиын 32 выль маршрут кылдӥз, ваньмыз-ӧвӧлэз али 137 луиз. Кылсярысь, туристъёслы туж тунсыко фольклорлы, сям-йылолъёслы сӥзем ужрадъёс но интыос. Кылем арын Удмуртиысь калыкъёслэн аспӧртэмлыкъёсынызы 45 сюрслэсь ятыр адями тодматскиз.- Калык культураез азинтонын бадӟым инты басьто шаерысьтымы киужъёсъя юртъёс. Миым соос 25 экспедициосы потазы, сюрслэсь уно мастер-классъёс ортчытӥзы. 2015-тӥ арын кылдӥз кык бадӟым проект: «Улон кутске кышно басьтон бордысен» но «Древо». Кыкетӥез сӥземын вал туала удмурт дӥсь кылдытонлы. Москваын калык костюмъя «Этно-Эрато» конкурсын шаерысьтымы коллекция «Фин-угор калыкъёслэн устоез костюмзы» луиз но «Туала дӥськутын калык пужыос» номинациын 3-тӥ интые потӥз. Пусйыны кулэ, кибашлыос выль ужан амалъёс утчало. Кылсярысь, миым нырысьсэ ортчытӥзы «Искусствоосъя уй» но «Киужъя уй» акциос, - веранзэ азьланьтӥз министр.Шумпотымон, кылем арын йылпумъяськиз, шуыны луэ, Ижысь Операя но балетъя театрез выльдон. Тупатъян ужъёслы федерал кисыысь 285 миллион манет висъяськиз. Шаерысьтымы мукет юртъёсын но липетъёс, укноос вошъямын. Тупатъян ужъёс быдэстэмын 269 миллион манет тыр. Но та удыс одӥгез сюлмаськытӥсез луэ министерство понна, соин ик выльдӥськон ужъёслы бадӟым саклык висъяськоз 2016-тӥ арын но. Быдэсак выльдоно на 176 юртэз, со пӧлысь 165-ез - ёрос центръёсын но гуртъёсын. Озьы ик Кинолэсь арзэ тунсыко но пайдаё ортчытоно но дано конструкторлы М. Калашниковлы сӥзем юбилейлы рос-прос дасяськоно. 2019-тӥ арын солы тырмысал 100 арес.Галина Семёнова Туспуктэм: minkultura.udmurt.ru Теги: йылпумъянъёс  